title: Регламент за изпълнение (ЕС) 2015/1831 на Комисията от 7 октомври 2015 година за определяне на правила за прилагане на Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави

text:
               13.10.2015

               BG

               Официален вестник на Европейския съюз

               L 266/14

         РЕГЛАМЕНТ ЗА ИЗПЪЛНЕНИЕ (ЕС) 2015/1831 НА КОМИСИЯТА
   от 7 октомври 2015 година
   за определяне на правила за прилагане на Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1144/2014 на Европейския парламент и на Съвета от 22 октомври 2014 г. за мерките за информиране и насърчаване, свързани със селскостопанските продукти, прилагани на вътрешния пазар и в трети държави, и за отмяна на Регламент (ЕО) № 3/2008 на Съвета (1), и по-специално член 4, параграф 3, член 13, параграф 2, втора алинея, член 14, параграф 1, втора алинея и член 25 от него,
   като има предвид, че:

               (1)

               С Регламент (ЕС) № 1144/2014 бе отменен Регламент (ЕО) № 3/2008 на Съвета (2) и бяха определени нови правила относно мерките за информиране и насърчаване, свързани със селскостопанските продукти и прилагани на вътрешния пазар и в трети държави. С него също така се предоставят правомощия на Комисията да приема делегирани актове и актове за изпълнение в тази връзка. С цел да се гарантира, че новата правна рамка функционира гладко и се прилага по еднакъв начин, някои правила трябва да бъдат приети посредством такива актове. Тези актове следва да заменят Регламент (ЕО) № 501/2008 на Комисията (3), който се отменя с Делегиран регламент (ЕС) 2015/1829 на Комисията (4).

               (2)

               Мерките за информиране и насърчаване следва да не са насочени към произхода. Въпреки това, по силата на член 4, параграф 2 от Регламент (ЕС) № 1144/2014 е възможно произходът на продуктите да се обозначава при определени условия. Следва да се определят правила, чрез които да се гарантира по-специално, че обозначаването на произхода не подкопава главното послание, което Съюзът влага в дадена програма.

               (3)

               С цел да се избегне всякакъв риск от объркване на целевата аудитория, що се отнася до разликата между обща кампания, при която се упоменава произходът, и кампания, при която се упоменават конкретни продукти със защитено географско указание, регистрирани съгласно схемите за качество на Съюза, упоменаването на произхода следва да е ограничено само до националния произход. При все това, като се има предвид списъкът на допустимите схеми, съдържащ се в член 5, параграф 4 от Регламент (ЕС) № 1144/2014, за тези конкретни схеми следва да е възможно произходът да се укаже по начин, различен от указването на националния произход. Освен това следва да е възможно да се обозначи наднационален произход, като например скандинавски, алпийски или средиземноморски, тъй като тези обозначения са общоизвестни в цяла Европа.

               (4)

               Мерките за информиране и насърчаване следва да не са насочени към търговски марки. Въпреки това, по силата на член 4, параграф 1 от Регламент (ЕС) № 1144/2014 е възможно търговските марки на продуктите да се обозначават при определени операции и при определени условия. Изобразяването на търговски марки следва да е ограничено до демонстрации и дегустации — дейности, специално насочени към увеличаване на продажбите, както и до съответните информационни и промоционални материали, които се излагат при такива специфични дейности. Следва да се определят правила, чрез които да се гарантира, че всяка търговска марка е видима в еднаква степен, а графичното ѝ представяне е в по-малък формат, отколкото представянето на главното послание на Съюза в рамките на кампанията. С цел да се запази характерът на мерките, който не е насочен към търговски марки, следва да се определят правила, чрез които да се гарантира, че — с изключение на надлежно обосновани обстоятелства — се изобразяват няколко търговски марки и че предназначената за търговски марки площ е ограничена до определен процент от информационната зона.

               (5)

               Регламент (ЕС) № 1144/2014 позволява на предлагащите организации да изпълняват някои части от своите програми. Следва да бъдат определени правила за прилагането на тези разпоредби.

               (6)

               Обикновените програми следва да се изпълняват при споделено управление между държавите членки и Съюза в съответствие с Регламент (ЕС) № 1306/2013 на Европейския парламент и на Съвета (5), а многонационалните програми следва да се финансират съгласно правилата за пряко управление в съответствие с Регламент (ЕС, Евратом) № 966/2012 на Европейския парламент и на Съвета (6). Тъй като една и съща предлагаща организация може да има както обикновени, така и многонационални програми, правилата за изпълнение на двата вида програми следва да се различават възможно най-малко. За тази цел обикновените програми следва да се подчиняват на правила, еквивалентни на разпоредбите на Регламент (ЕС, Евратом) № 966/2012 относно безвъзмездните средства, които се прилагат при многонационалните програми, като например отсъствието на изискване за предоставяне на обезпечение, с което се гарантира удовлетворителното изпълнение на договора.

               (7)

               Държавите членки отговарят за правилното изпълнение на обикновените програми, избрани от Комисията. Следва да се предвиди разпоредба за определянето на национални органи, които да отговарят за прилагането на настоящия регламент. За да се осигурят еднакви условия, следва да се определят правила относно сключването на договори за изпълнение на избраните обикновени програми. За тази цел Комисията следва да предостави на държавите членки образец на договор и следва да се определят разумни срокове за сключването на договори. С оглед на различните видове мерки, които е възможно да бъдат включени в дадена програма, следва да се предвиди известна гъвкавост по отношение на началната дата на изпълнение на програмата.

               (8)

               В интерес на доброто финансово управление предлагащите организации и прилагащите организации следва да са задължени да съхраняват документален архив и други разходооправдателни документи, необходими за доказване на правилното изпълнение на програмата и допустимостта на декларираните разходи за финансиране от Съюза.

               (9)

               Държавите членки следва да контролират изпълнението на обикновените програми в съответствие с Регламент (ЕС) № 1306/2013. Те следва да са задължени също така преди сключването на договор със съответната предлагаща организация да одобряват избраната прилагаща организация и да проверяват всяко заявление за плащане преди извършване на плащане. С изключение на заявленията за авансово плащане, всички заявления за плащане следва да включват финансов отчет, в който се декларират и описват допустимите разходи, направени от предлагащата организация, отчет за техническото изпълнение на програмата, а заявленията за плащане на остатъка — и доклад за оценка.

               (10)

               С цел да се опрости и намали административната тежест, продължителността на периодите, за които се отнасят междинните отчети и съответните заявления за плащане, следва да се определи на една година. Освен това, когато се иска плащане на суми с определен размер, следва да се представя сертификат за финансовите отчети, издаден от независим и квалифициран одитор. Сертификатът следва да предоставя на държавите членки доказателства по отношение на допустимостта на декларираните разходи.

               (11)

               С цел да се даде възможност на държавите членки да проверяват дали материалите, изготвени при изпълнението на дадена програма, са в съответствие с правото на Съюза, както е предвидено в член 14, параграф 1 от Регламент (ЕС) № 1144/2014, и по-специално — дали са приложени разпоредбите относно главното послание на Съюза, обозначаването на произхода и изобразяването на търговски марки, следва да се въведе задължение използваните материали, включително визуалните материали, да се представят на държавата членка.

               (12)

               С цел да се осигурят оборотни средства на предлагащите организации, следва да се определят условията за авансово плащане. За да се защитят ефективно финансовите интереси на Съюза, авансовото плащане следва да е обвързано с предоставянето на обезпечение. Това обезпечение следва да е в сила до плащането на остатъка, когато се уравнява авансовото плащане. Тъй като е възможно предлагащите организации, установени в държавите членки, които получават финансова помощ, да срещнат трудности при предоставянето на обезпечение за целия размер на средствата, които може да бъдат отпуснати авансово, следва да се въведе специална разпоредба, чрез която да им се даде възможност да получат авансовото плащане на два транша.

               (13)

               В интерес на доброто финансово управление следва да се въведе изискване авансовите и междинните плащания да са по-ниски от общото финансово участие на Съюза с определен предпазен марж.

               (14)

               Въз основа на натрупания опит следва да се определи съдържанието на проверките на място, които трябва да се извършват от държавите членки, и по-специално честотата, обхватът и мястото на извършването им. Поради това е целесъобразно да се изисква всяка програма да подлежи на минимум една проверка на място по време на изпълнението си. Като се имат предвид фактът, че информационните и промоционалните дейности се изпълняват по различно време и често са с ограничена продължителност, и фактът, че някои програми се изпълняват извън държавата членка на произход на предлагащата организация или извън Съюза, проверките на място следва да се извършват в помещенията на предлагащата организация и — ако е целесъобразно — в помещенията на прилагащата организация.

               (15)

               Лихвеният процент в случай на недължими плащания следва да е съобразен със съответния лихвен процент, който се прилага за многонационалните програми.

               (16)

               С цел да се направи оценка на ефективността и ефикасността на програмите за информиране и насърчаване, следва да се определят разпоредби, изискващи предлагащите организации и държавите членки да осъществяват подходящ мониторинг и оценка както на програмите, така и на цялостната ефективност на политиката за насърчаване.

               (17)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   ГЛАВА I

      ОБЩИ РАЗПОРЕДБИ

   Член 1
   Предмет
   С настоящия регламент се определят правила за прилагане на Регламент (ЕС) № 1144/2014 по отношение на видимостта на обозначението на произхода и търговските марки при обикновените и многонационалните програми, както и правила, съгласно които на предлагаща организация може да бъде разрешено да изпълни някои части от обикновена програма.
   С него се определят и специални правила за сключване на договори, управление, мониторинг и контрол на обикновените програми, както и система от показатели за оценка на въздействието на програмите за информиране и насърчаване.
   ГЛАВА II

      ОБЩИ РАЗПОРЕДБИ ЗА ОБИКНОВЕНИТЕ И МНОГОНАЦИОНАЛНИТЕ ПРОГРАМИ

      РАЗДЕЛ 1

      Видимост на обозначението на произхода

   Член 2
   Общи изисквания към обозначаването на произхода във всички информационни и промоционални материали
   1.   Главното послание на програмата трябва да е послание на Съюза и да не акцентира върху конкретен произход.
   2.   Обозначаването на произхода трябва да отговаря на следните кумулативни условия:

               а)

               да не представлява ограничение на свободното движение на селскостопански и хранителни продукти в разрез с член 34 от Договора за функционирането на Европейския съюз;

               б)

               да не насърчава потребителите да купуват местни стоки единствено въз основа на произхода им и да указва не толкова самия произход, колкото специфичните свойства на продукта; и

               в)

               да допълва главното послание на Съюза.

         3.   Главното послание на Съюза в рамките на програмата не може да се измества на заден план от материали, свързани с произхода на продукта, като например изображения, цветове, символи или музика. Произходът се обозначава на място, различно от мястото, предназначено за главното послание на Съюза.
   4.   Произходът се обозначава само върху визуалните информационни и промоционални материали. В аудиоматериалите произходът не се упоменава.
   Член 3
   Специфично обозначаване на произхода върху информационните и промоционалните материали съгласно член 4, параграф 2, букви а) и б) от Регламент (ЕС) № 1144/2014
   1.   Обозначаването на произхода върху информационните и промоционалните материали съгласно член 4, параграф 2, букви а) и б) от Регламент (ЕС) № 1144/2014 се ограничава до националния произход, и по-конкретно — наименованието на държавата членка, или до общия наднационален произход. Обозначаването на произхода може да е експлицитно или имплицитно.
   2.   Спазват се условията, определени в член 4, параграф 2, букви а) и б) от Регламент (ЕС) № 1144/2014, като се има предвид значимостта на текста или символа, включително изображенията и общото представяне, които се отнасят до произхода, в сравнение със значимостта на текста или символа, които се отнасят до главното послание на Съюза в рамките на програмата.
   Член 4
   Обозначаване на произхода върху информационните и промоционалните материали във връзка със схеми, допустими съгласно член 5, параграф 4, букви в) и г) от Регламент (ЕС) № 1144/2014
   1.   В мерките за информиране и насърчаване, в които се упоменават схеми, допустими съгласно член 5, параграф 4, буква в) от Регламент (ЕС) № 1144/2014, наименованието на най-отдалечените региони може да се обозначи в съответните графични символи, ако са изпълнени условията, посочени в Делегиран регламент (ЕС) № 179/2014 (7), и в свързаните с тях визуални материали, ако отговарят на условията, посочени в член 4, параграф 2, букви а) и б) от Регламент (ЕС) № 1144/2014.
   2.   Чрез дерогация от член 3, параграф 1, в мерките за информиране и насърчаване, в които се упоменават схеми, допустими съгласно член 5, параграф 4, буква г) от Регламент (ЕС) № 1144/2014 и съдържащи в наименованието си упоменаване на произход, този специфичен произход може да се обозначи, ако те отговарят на условията, посочени в член 4, параграф 2, букви а) и б) от Регламент (ЕС) № 1144/2014.

      РАЗДЕЛ 2

      Видимост на търговските марки

   Член 5
   Общи изисквания
   1.   Под „търговски марки“, както са посочени в член 4 от Регламент (ЕС) № 1144/2014, се разбира марки съгласно определенията в членове 4 и 66 от Регламент (ЕО) № 207/2009 на Съвета (8) или в член 2 от Директива 2008/95/ЕО на Европейския парламент и на Съвета (9).
   2.   Търговските марки на насърчаваните продукти на предлагащите организации може да са визуално изобразени само по време на демонстрации или дегустации.
   Прилагат се следните определения:

               а)

               „демонстрации“ означава всички начини за демонстриране на качествата на даден продукт или на дадена схема пред потенциални клиенти с цел те да бъдат насърчени да закупят продукта по време на панаири или на събития, организирани от предприятия за предприятия, както и на уебсайтове;

               б)

               „дегустации“ означава дейности, при които потенциалните клиенти може да дегустират даден продукт по време на панаири или на събития, организирани от предприятия за предприятия, както и в точки на продажба.

         3.   Търговските марки може да са визуално изобразени и върху информационните и промоционалните материали, излагани или разпространявани по време на демонстрации и дегустации.
   4.   Предлагащите организации, които изобразяват търговски марки, трябва да спазват следните условия:

               а)

               да обосноват в заявлението за програмата защо обозначаването на търговските марки е необходимо за постигане на целите на кампанията и да потвърдят, че изобразяването на търговски марки е ограничено до демонстрации и дегустации;

               б)

               да съхраняват доказателства, потвърждаващи, че всички членове на съответната предлагаща организация са получили равни възможности да изобразят своите търговски марки;

               в)

               да гарантират, че:

                           i)

                           търговските марки са изобразени заедно и са видими в еднаква степен на място, различно от мястото, предназначено за главното послание на Съюза;

                           ii)

                           изобразяването на търговските марки не отслабва главното послание на Съюза;

                           iii)

                           главното послание на Съюза не се измества на заден план от изображения, цветове, символи, свързани с търговската марка;

                           iv)

                           изобразяването на търговските марки е ограничено до визуални материали, с изключение на рекламни артикули и сувенири, във формат, който е по-малък от формата на главното послание на Съюза. В аудиоматериалите търговските марки не се упоменават.

         Член 6
   Специални изисквания
   1.   По време на демонстрации и дегустации търговските марки може да се изобразяват само:

               а)

               заедно на транспарант, разположен на предната страна на пулта на щанда или на еквивалентна опора. Транспарантът може да заема не повече от 5 % от общата площ на предната страна на пулта на щанда или на еквивалентната опора; или

               б)

               поотделно на самостоятелни еднакви щандове, като всяка търговска марка се изобразява по неутрален и идентичен начин на предната страна на пулта на щанда или на еквивалентната опора. В такъв случай изображението на наименованието на търговската марка може да заема не повече от 5 % от общата площ на предната страна на пулта на щанда или на еквивалентната опора.

         2.   На уебсайтове търговските марки може да се изобразяват само заедно, по един от следните два начина:

               а)

               на банер в долната част на уебстраницата, който може да заема не повече от 5 % от общата площ на уебстраницата, като изображението на всяка търговска марка трябва да е по-малко от емблемата на Съюза, която указва съфинансиране от страна на Съюза;

               б)

               на специална уебстраница, различна от началната страница, като всяка търговска марка се изобразява по неутрален и идентичен начин.

         3.   При печатни материали, които се разпространяват по време на демонстрации и дегустации, търговските марки може да се изобразяват само заедно на един банер в долната част на страницата, който може да заема не повече от 5 % от общата площ на тази страница.
   Член 7
   Брой на изобразяваните търговски марки
   1.   Изобразяват се минимум пет търговски марки.
   2.   Чрез дерогация от параграф 1, по-малко от пет търговски марки може да се изобразяват, ако са изпълнени следните две условия:

               а)

               за продукта или схемата, които са предмет на програмата, в държавата членка на произход на предлагащата организация съществуват по-малко търговски марки;

               б)

               поради надлежно обосновани причини не е било възможно да се организира програма, която обхваща повече от един продукт или повече от една държава и позволява да бъдат изобразени повече търговски марки.

         3.   Предлагащата организация надлежно обосновава изпълнението на условията по параграф 2 и представя всички необходими документи, включително доказателства, че е осъществила контакт с други предлагащи организации и им е предложила да създадат съвместно програма, която обхваща повече от един продукт или повече от една държава, както и причините, поради които такава програма не е била създадена.
   4.   Когато се изобразяват по-малко от пет търговски марки, се прилагат правилата по член 6 и площта, определена за търговските марки, се намалява пропорционално.
   Член 8
   Обозначаване на схеми, допустими съгласно член 5, параграф 4, буква г) от Регламент (ЕС) № 1144/2014, които са регистрирани като марки
   Когато програмата се отнася до схема, посочена в член 5, параграф 4, буква г) от Регламент (ЕС) № 1144/2014, членове 5, 6 и 7 не се прилагат за наименованията и графичните символи на схемите, които са регистрирани като марки.
   ГЛАВА III

      УПРАВЛЕНИЕ НА ОБИКНОВЕНИТЕ ПРОГРАМИ

      РАЗДЕЛ 1

      Изпълнение и финансиране на програмите

   Член 9
   Определяне на компетентните органи
   Държавите членки определят компетентните национални органи, отговарящи за прилагането на настоящия регламент.
   Те предоставят на Комисията имената и пълните данни на определените органи и я уведомяват за всяка настъпила промяна в тях.
   Комисията оповестява тази информация на обществеността в подходяща форма.
   Член 10
   Сключване на договори
   1.   След като Комисията приеме акт за изпълнение, предвиден в член 11, параграф 2 от Регламент (ЕС) № 1144/2014, тя предава копия от избраните програми на съответните държави членки.
   2.   Държавите членки незабавно информират съответните предлагащи организации дали заявленията им са приети.
   3.   В срок от 90 календарни дни от уведомяването за акта на Комисията, предвиден в член 11, параграф 2 от Регламент (ЕС) № 1144/2014, държавите членки сключват договори за изпълнение на програмите с избраните предлагащи организации, при условие че прилагащите организации по член 13 от посочения регламент са избрани в съответствие с процедурата по член 2 от Делегиран регламент (ЕС) 2015/1829. След изтичане на този срок не може да се сключват договори без предварително разрешение от Комисията.
   4.   Началната дата на изпълнение на програмата е първият ден от месеца, следващ датата на подписване на договора. Началната дата обаче може да бъде отложена с до 6 месеца, по-специално за да бъде съобразена със сезонния характер на продуктa, за който се отнася програмата, или с участието в конкретно мероприятие или конкретен панаир.
   5.   Държавите членки използват образци на договори, предоставени им от Комисията.
   6.   При необходимост държавите членки може да изменят някои условия в образците на договори, за да ги приведат в съответствие с националното си законодателство, ако това не засяга законодателството на Съюза.
   Член 11
   Изпълнение на програмите от предлагащите организации
   Предлагащата организация може да изпълнява някои части от обикновена програма самостоятелно, ако са спазени следните условия:

               а)

               предлагащата организация разполага с минимум тригодишен опит в изпълнението на мерки за информиране и насърчаване; и

               б)

               предлагащата организация гарантира, че разходите за мярката, която тя планира да изпълни самостоятелно, не превишават обичайните пазарни цени.

         Член 12
   Задължения във връзка с информацията и документацията
   1.   Предлагащите организации са длъжни да актуализират информацията и да уведомяват съответната държава членка за събития или обстоятелства, които биха могли да се отразят сериозно върху изпълнението на програмата или върху финансовите интереси на Съюза.
   2.   Предлагащите организации и прилагащите организации са длъжни да съхраняват документален архив и други разходооправдателни документи, които доказват правилното изпълнение на програмата и разходите, декларирани като допустими, и по-специално следното:

               а)

               за действителни разходи: адекватен документален архив и други разходооправдателни документи с оглед доказване на декларираните разходи, като договори, договори с подизпълнители, фактури и счетоводни регистри. Практиките за определяне и анализ на разходите и процедурите за вътрешен контрол трябва да дават възможност за пряко равняване на декларираните суми, сумите, отразени в счетоводните отчети, и сумите, посочени в разходооправдателните документи.
               Що се отнася до разходите за персонал, предлагащата организация и прилагащите организации са длъжни да водят отчетност за присъствие за броя декларирани часове. При отсъствие на надеждни документи за отработени часове по действието държавата членка има право да приеме алтернативен доказателствен материал за потвърждаване на броя декларирани часове, ако счете, че са налице достатъчно гаранции за неговата достоверност.
               За лицата, заети изключително с работа по програмата, не се изисква да се съхраняват документи за отчетено време, а се изисква подписана декларация, потвърждаваща, че въпросните лица са работили изключително за изпълнение на действието;

               б)

               за разходи с единна ставка: адекватен документален архив и други разходооправдателни документи с оглед доказване на допустимостта на разходите, въз основа на които е изчислена единната ставка.

         Член 13
   Авансово плащане
   1.   В срок от 30 дни от датата на подписване на договора, посочен в член 10, предлагащата организация може да представи на съответната държава членка заявление за авансово плащане, заедно с обезпечението, предвидено в параграф 2 от настоящия член.
   2.   Авансовото плащане се извършва, при условие че предлагащата организация е депозирала в полза на държавата членка обезпечение в размер, равен на размера на авансовото плащане, в съответствие с глава IV от Делегиран регламент (ЕС) № 907/2014 на Комисията (10).
   3.   Авансовото плащане възлиза на не повече от 20 % от максималния размер на финансовото участие на Съюза, както е посочено в член 15 от Регламент (ЕС) № 1144/2014.
   4.   Държавата членка извършва авансовото плащане или в срок от 30 дни от датата на получаване на обезпечението, предвидено в параграф 2, или в срок от 30 дни от датата, която е 10 дни преди началната дата на изпълнението на програмата, като се взима по-късната от двете дати.
   5.   Авансовото плащане се уравнява при плащането на остатъка.
   6.   Чрез дерогация от параграфи 1 и 5 от настоящия член предлагащите организации, установени в държави членки, които получават финансова помощ съгласно член 15, параграф 3 от Регламент (ЕС) № 1144/2014, може да подават заявления за авансово плащане на два транша. Заявителите, които решат да се възползват от тази възможност, подават заявление за плащане на първия транш от авансовото плащане в срока, предвиден в параграф 1 от настоящия член. Заявление за останалата част от авансовото плащане може да се подаде само след като бъде уравнен първият транш от авансовото плащане.
   Член 14
   Заявление за междинни плащания
   1.   С изключение на последната година от изпълнението на програмата, заявленията за междинно плащане от финансовото участие на Съюза се подават от предлагащата организация до държавата членка в срок от 60 дни от датата, на която е приключила дадена година от изпълнението на програмата.
   2.   Тези заявления обхващат допустимите разходи, направени през съответната година, и се придружават от междинен отчет, включващ периодичен финансов отчет и периодичен технически отчет.
   3.   Периодичният финансов отчет, посочен в параграф 2, включва:

               а)

               финансов отчет от всяка предлагаща организация с подробна информация за допустимите разходи, включени в програмата, и декларация, удостоверяваща, че:

                           —

                           предоставената информация е пълна, надеждна и вярна,

                           —

                           декларираните разходи са допустими в съответствие с член 4 от Делегиран регламент (ЕС) 2015/1829,

                           —

                           разходите могат да бъдат доказани с адекватен документален архив и разходооправдателни документи, които ще бъдат представени при поискване или в рамките на проверките, предвидени в настоящия регламент;

               б)

               сертификат за финансовите отчети, изготвен за съответната предлагаща организация от одобрен външен одитор, когато финансовото участие на Съюза в действителните разходи по програмата е равно на или по-голямо от 750 000 EUR и размерът на финансовото участие на Съюза в действителните разходи, поискан като междинно плащане, е равен на или по-голям от 325 000 EUR. Сертификатът предоставя доказателства за допустимостта на предложените разходи в съответствие с член 4 от Делегиран регламент (ЕС) 2015/1829 и за спазването на задълженията, посочени в член 12, параграф 2 от настоящия регламент;

               в)

               копия на фактури и разходооправдателни документи, доказващи допустимостта на разходите, когато не се изисква сертификатът, посочен в буква б).

         4.   Периодичният технически отчет, посочен в параграф 2, включва:

               а)

               копия от всички използвани материали и визуални материали, които все още не са изпратени на държавата членка;

               б)

               описание на дейностите, извършени през периода, за който се отнася междинното плащане, с посочване на предвидените в член 22 показатели за изпълнението и показатели за резултатите на програмата; и

               в)

               обосновка на евентуалните разлики между планираните в програмата дейности и очакваните изпълнение и резултати, от една страна, и реално извършените дейности или реално постигнатите изпълнение и резултати, от друга страна.

         Член 15
   Заявление за плащане на остатъка
   1.   Заявлението за плащане на остатъка се подава от предлагащата организация до държавата членка в срок от 90 дни от датата на приключване на програмата, за която се отнася договорът, посочен в член 10.
   2.   Заявлението се счита за допустимо, ако е придружено от окончателен междинен отчет, окончателен отчет и проучване за оценка на резултатите от мерките за информиране и насърчаване.
   3.   Окончателният междинен отчет, посочен в параграф 2, обхваща последната година от изпълнението на програмата. Във финансовите си отчети предлагащите организации удостоверяват, че всички постъпления са декларирани.
   4.   Окончателният отчет, посочен в параграф 2, включва:

               а)

               окончателен финансов отчет, съдържащ окончателен обобщен финансов отчет, изготвен от предлагащата организация, в който са консолидирани финансовите отчети за всички междинни плащания и са описани всички направени разходи;

               б)

               окончателен технически отчет, съдържащ:

                           i)

                           преглед на извършените дейности и на изпълнението и резултатите на програмата въз основа на показателите, посочени в член 22; и

                           ii)

                           резюме за публикуване.

         5.   Проучването за оценка на резултатите от мерките за информиране и насърчаване, посочено в параграф 2, се извършва от независим външен орган. Този орган използва показателите, посочени в член 22.
   Член 16
   Плащания от държавата членка
   1.   Общият размер на междинните плащания и авансовите плащания, посочени в членове 13 и 14, не може да надвишава 90 % от общия размер на финансовото участие на Съюза, посочено в член 15 от Регламент (ЕС) № 1144/2014.
   2.   Държавата членка извършва плащанията, посочени в членове 14 и 15, в срок от 60 дни от получаването на заявлението за плащане, при условие че са извършени всички проверки съгласно настоящия регламент.
   3.   Когато са необходими допълнителни административни проверки или проверки на място по членове 19 и 20, държавата членка може да удължи крайния срок, посочен в параграф 2, като уведоми предлагащата организация.
   Член 17
   Непризнаване на недопустими разходи и събиране на недължимо платени суми
   1.   В момента на междинно плащане, окончателно плащане или след извършването на тези плащания държавите членки отхвърлят всички разходи, които са счетени за недопустими, по-конкретно в резултат на проверките, предвидени в настоящия регламент.
   2.   Предлагащата организация възстановява недължимо платените суми в съответствие с глава III, раздел 1 от Регламент за изпълнение (ЕС) № 908/2014 на Комисията (11).
   Прилага се лихвеният процент, посочен в член 83, параграф 2, буква б) от Делегиран регламент (ЕС) № 1268/2012 на Комисията (12).

      РАЗДЕЛ 2

      Контрол върху изпълнението на програмите и уведомления от държавите членки

   Член 18
   Проверки на процедурата за избор на прилагащи организации
   Преди подписването на договора, посочен в член 10, държавите членки проверяват дали прилагащите организации са били избрани в съответствие със състезателната процедура, предвидена в член 2 от Делегиран регламент (ЕС) 2015/1829.
   Член 19
   Административни проверки на обикновените програми
   1.   При административните проверки държавите членки систематично проверяват заявленията за плащане, и по-специално придружаващите ги отчети, както и допустимостта на разходите съгласно член 4 от Делегиран регламент (ЕС) 2015/1829.
   2.   Държавите членки изискват всякаква допълнителна информация, която се счита за необходима, и — ако е целесъобразно — извършват допълнителни проверки, по-специално когато:

               а)

               поисканите отчети не са представени или са непълни;

               б)

               административният преглед на сертификата за финансовите отчети не предоставя адекватни доказателства за допустимостта на разходите съгласно член 4 от Делегиран регламент (ЕС) 2015/1829 и за спазването на задълженията, посочени в член 12, параграф 2 от настоящия регламент; или

               в)

               съществува съмнение относно допустимостта на разходите, декларирани във финансовите отчети.

         Член 20
   Проверки на място на обикновените програми
   1.   Държавите членки подбират заявленията за плащане, които да бъдат проверени, въз основа на анализ на риска.
   Подборът се извършва по начин, който гарантира, че всяка обикновена програма бива подложена на минимум една проверка на място по време на изпълнението ѝ между първото междинно плащане и плащането на остатъка.
   2.   Проверките на място включват технически и счетоводни проверки в помещенията на предлагащата организация и — ако е целесъобразно — на прилагащата организация. Държавите членки проверяват дали:

               а)

               представените данни и документи са точни;

               б)

               разходите са декларирани в съответствие с член 4 от Делегиран регламент (ЕС) 2015/1829 и член 12, параграф 2 от настоящия регламент;

               в)

               всички задължения, които са определени в договора, посочен в член 10, са изпълнени;

               г)

               членове 10 и 15 от Регламент (ЕС) № 1144/2014 са спазени.

         Без да се засягат разпоредбите на Регламент (ЕО) № 1848/2006 на Комисията (13), държавата членка уведомява във възможно най-кратък срок Комисията за всяка нередност, установена при проверките.
   Проверките на място може да се ограничат до извадка, която обхваща минимум 30 % от допустимите разходи. Тази извадка трябва да бъде надеждна и представителна.
   Когато се установи несъответствие, държавата членка проверява всички документи, свързани с декларираните разходи, или резултатите от извадката се екстраполират.
   3.   Държавите членки изготвят доклад за всяка проверка на място. В доклада се посочват ясно обхватът и резултатите на извършените проверки.
   Член 21
   Уведомления до Комисията във връзка с обикновените програми
   1.   За всички плащания, направени за обикновени програми, държавите членки представят на Комисията до 15 юли всяка година данни, които обхващат предходната календарна година и се отнасят до:

               а)

               финансовото изпълнение и показателите за изпълнението, посочени в член 22;

               б)

               въздействието на програмите, оценено въз основа на системата от показатели, посочена в член 22;

               в)

               резултатите от административните проверки и проверките на място, извършени в съответствие с членове 19 и 20.

         2.   Уведомлението се подава по електронен път, като се използват предоставените от Комисията технически спецификации за пренос на данни.
   ГЛАВА IV

      ЗАКЛЮЧИТЕЛНИ РАЗПОРЕДБИ

   Член 22
   Система от показатели за оценка на въздействието на програмите за информиране и насърчаване
   1.   С настоящия регламент се установява обща рамка за оценка на въздействието на програмите за информиране и насърчаване, която се основава върху система от показатели. Тази система се състои от три набора от показатели за ефективност: показатели за изпълнението, показатели за резултатите и показатели за въздействието.

               а)

               Чрез показателите за изпълнението се измерва степента на изпълнение на дейностите, предвидени във всяка програма.

               б)

               Чрез показателите за резултатите се измерват преките и непосредствени резултати от дейностите.

               в)

               Чрез показателите за въздействието се измерват ползите, които надхвърлят непосредствените резултати.

         2.   Във всяко предложение за програма за информиране и насърчаване, подадено от предлагащата организация до Комисията, се посочва конкретно кои показатели от всеки набор от показатели за ефективност ще се използват за оценка на въздействието на програмата. Предлагащата организация използва показателите, посочени в приложението, когато това е целесъобразно, или може да използва други показатели, ако може да докаже, че те са по-подходящи с оглед на характера на съответната програма.
   Член 23
   Влизане в сила
   Настоящият регламент влиза в сила на седмия ден след деня на публикуването му в Официален вестник на Европейския съюз.
   Той се прилага от 1 декември 2015 г. по отношение на предложенията за програми, представени от 1 декември 2015 г. нататък.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 октомври 2015 година.

            За Комисията

            Председател

         Jean-Claude JUNCKER

      (1)  ОВ L 317, 4.11.2014 г., стр. 56.

      (2)  Регламент (ЕО) № 3/2008 на Съвета от 17 декември 2007 г. относно действията за информиране и насърчаване, свързани със селскостопанските продукти на вътрешния пазар и в трети страни (ОВ L 3, 5.1.2008 г., стр. 1).

      (3)  Регламент (ЕО) № 501/2008 на Комисията от 5 юни 2008 г. за определяне на подробни правила за прилагане на Регламент (ЕО) № 3/2008 на Съвета относно действията за информиране и насърчаване, свързани със селскостопанските продукти на вътрешния пазар и в трети страни (ОВ L 147, 6.6.2008 г., стр. 3).

      (4)  Делегиран регламент (ЕС) 2015/1829 на Комисията от 23 април 2015 г. за допълване на Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави (вж. стр. 3 от настоящия брой на Официален вестник).

      (5)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).

      (6)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).

      (7)  Делегиран регламент (ЕС) № 179/2014 на Комисията от 6 ноември 2013 г. за допълване на Регламент (ЕС) № 228/2013 на Европейския парламент и на Съвета по отношение на регистъра на операторите, размера на помощта, предоставена за предлагането на продуктите на пазара извън региона, графичния символ, освобождаването от вносни мита за някои животни от рода на едрия рогат добитък и финансирането на определени специфични мерки за селското стопанство в най-отдалечените региони на Съюза (ОВ L 63, 4.3.2014 г., стр. 3).

      (8)  Регламент (ЕО) № 207/2009 на Съвета от 26 февруари 2009 г. относно марката на Общността (ОВ L 78, 24.3.2009 г., стр. 1).

      (9)  Директива 2008/95/ЕО на Европейския парламент и на Съвета от 22 октомври 2008 г. за сближаване на законодателствата на държавите членки относно марките (ОВ L 299, 8.11.2008 г., стр. 25).

      (10)  Делегиран регламент (ЕС) № 907/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (ОВ L 255, 28.8.2014 г., стр. 18).

      (11)  Регламент за изпълнение (ЕС) № 908/2014 на Комисията от 6 август 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на разплащателните агенции и други органи, финансовото управление, уравняването на сметките, правилата за проверките, обезпеченията и прозрачността (ОВ L 255, 28.8.2014 г., стр. 59).

      (12)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).

      (13)  Регламент (ЕО) № 1848/2006 на Комисията от 14 декември 2006 г. относно нередностите и възстановяването на неправилно изплатени суми във връзка с финансирането на Общата селскостопанска политика и организацията на информационна система в тази област и за отмяна на Регламент (ЕИО) № 595/91 на Съвета (ОВ L 355, 15.12.2006 г., стр. 56).

      ПРИЛОЖЕНИЕ

         Списък на предвидените в член 22 показатели за оценка на въздействието на програмите за информиране и насърчаване

      Системата от показатели във връзка с действията, предприемани от предлагащите организации в рамките на програмите за информиране и насърчаване, не отразява абсолютно всички фактори, които може да се намесят и да повлияят върху изпълнението, резултатите и въздействието на дадена оперативна програма. В този контекст информацията, предоставена от показателите, следва да се тълкува в светлината на качествената и количествената информация, свързана с други ключови фактори, които определят успеха или неуспеха при изпълнението на програмата.

                  1.

                  Показателите за изпълнението включват например:

                              —

                              брой на организираните мероприятия;

                              —

                              брой на излъчените радио- или телевизионни клипове или на публикуваните печатни или онлайн реклами;

                              —

                              брой на съобщенията за печата;

                              —

                              размер на целевата група, към която са насочени конкретните дейности (например, брой на специалистите, до които са изпратени рекламни материали);

                              —

                              брой на абонатите на бюлетини, които се разпространяват чрез електронна поща.

                  2.

                  Показателите за резултатите включват например:

                              —

                              брой на специалистите/експертите/вносителите/потребителите, участвали в мероприятията (като семинари, срещи, дегустации и др.);

                              —

                              брой на специалистите/експертите/вносителите/потребителите, до които са достигнали радио- или телевизионните клипове или печатните или онлайн рекламите;

                              —

                              брой на специалистите/експертите/вносителите/потребителите, участвали в мероприятията и осъществили контакт с организацията на производителите или с производителите;

                              —

                              брой на безплатните статии, които са публикувани в печата през периода, обхванат от информационната кампания;

                              —

                              брой на посетителите на уебсайта или на щракванията върху бутон „Харесва ми“ в съответния сайт на „Facebook“;

                              —

                              значимост на отзивите в медиите.

                  3.

                  Показателите за въздействието включват например:

                              —

                              тенденции в продажбите в сектора през годината, следваща кампаниите за насърчаване в региона, в който са осъществени тези кампании, в сравнение с предходната година и в сравнение с общите тенденции в продажбите на въпросния пазар;

                              —

                              тенденции в потреблението на продукта в дадената държава;

                              —

                              стойност и обем на износа на насърчавания продукт от Съюза;

                              —

                              промяна в пазарния дял на продуктите на Съюза;

                              —

                              тенденции в средната продажна цена на изнасяния продукт в държавата, в която е осъществена кампанията;

                              —

                              промяна в степента на разпознаване на графичните символи на схемите за качество на Съюза;

                              —

                              промяна в репутацията на качествените продукти на Съюза;

                              —

                              повишаване на осведомеността за характерните свойства/други качества на селскостопанските продукти на Съюза, както е предвидено в член 3, буква а) от Регламент (ЕС) № 1144/2014;

                              —

                              повишаване на доверието на потребителите в резултат на изпълнението на програмата;

                              —

                              възвръщаемост на инвестициите.


title: Регламент за изпълнение (ЕС) № 260/2013 на Съвета от 18 март 2013 година за разширяване на обхвата на окончателното антидъмпингово мито, наложено с Регламент (ЕО) № 1458/2007 върху вноса на газови джобни механични запалки за еднократна употреба с произход от Китайската народна република, към вноса на газови джобни механични запалки за еднократна употреба, доставяни от Социалистическа република Виетнам, независимо дали са декларирани с произход от Социалистическа република Виетнам или не

text:
               22.3.2013

               BG

               Официален вестник на Европейския съюз

               L 82/10

         РЕГЛАМЕНТ ЗА ИЗПЪЛНЕНИЕ (ЕС) № 260/2013 НА СЪВЕТА
   от 18 март 2013 година
   за разширяване на обхвата на окончателното антидъмпингово мито, наложено с Регламент (ЕО) № 1458/2007 върху вноса на газови джобни механични запалки за еднократна употреба с произход от Китайската народна република, към вноса на газови джобни механични запалки за еднократна употреба, доставяни от Социалистическа република Виетнам, независимо дали са декларирани с произход от Социалистическа република Виетнам или не
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1), и по-специално член 13 от него,
   като взе предвид предложението на Европейската комисия след консултации с консултативния комитет,
   като има предвид, че:
   1.   ПРОЦЕДУРА

   1.1.   История на досието

               (1)

               През 1991 г. с Регламент (ЕИО) № 3433/91 (2) Съветът наложи окончателно антидъмпингово мито от 16,9 % върху вноса на газови джобни механични запалки за еднократна употреба с произход, inter alia, от Китайската народна република (КНР) („продукта, обект на разследването“).

               (2)

               През 1995 г. с Регламент (ЕО) № 1006/95 на Съвета (3) първоначалното адвалорно мито беше заменено със специфично мито от 0,065 ECU за запалка.

               (3)

               В резултат на разследване, предприето в съответствие с член 13 от Регламент (ЕО) № 1225/2009 („основният регламент“), обхватът на посочените по-горе мерки беше разширен съгласно Регламент (ЕО) № 192/1999 на Съвета (4) и върху: 1) вноса на газови джобни механични запалки за еднократна употреба, доставяни от или с произход от Тайван; и 2) вноса на определени джобни запалки за многократна употреба с произход от КНР и доставяни от или с произход от Тайван, със стойност франко границите на Общността, без платено мито, за брой, по-ниска от 0,15 EUR.

               (4)

               През 2001 г. с Регламент (ЕО) № 1824/2001 (5) Съветът потвърди окончателните антидъмпингови мита, наложени с Регламент (ЕО) № 1006/95, чийто обхват беше разширен с Регламент (ЕО) № 192/1999 („съществуващи мерки“) в съответствие с член 11, параграф 2 от основния регламент.

               (5)

               През 2007 г. с Регламент (ЕО) № 1458/2007 (6) („първоначалният регламент“) Съветът потвърди окончателното антидъмпингово мито, наложено с Регламент (ЕО) № 1824/2001 в съответствие с член 11, параграф 2 от основния регламент. По-долу тези мерки ще бъдат наричани „първоначалните мерки“, а разследването, довело до мерките, наложени с първоначалния регламент, ще бъде наричано „първоначалното разследване“.

               (6)

               На 12 декември 2012 г. (7) Комисията публикува известие за изтичане на срока на действие на антидъмпинговите мерки.

               (7)

               С изтичането на срока на мерките на 13 декември 2012 г. с Регламент (ЕС) № 1192/2012 на Комисията (8) беше прекратен от същата дата регистрационният режим по отношение на вноса на газови джобни механични запалки за еднократна употреба, изпратени от Виетнам, независимо дали са декларирани с произход от Виетнам или не (вж. също съображение 14).

         1.2.   Искане

               (8)

               На 17 април 2012 г. в Комисията постъпи искане в съответствие с член 13, параграф 3 и член 14, параграф 5 от основния регламент („искането“) за разследване на възможното заобикаляне на антидъмпинговите мерки, наложени върху вноса на газови джобни механични запалки за еднократна употреба с произход от КНР, и за въвеждане на регистрационен режим за вноса на газови джобни механични запалки за еднократна употреба, доставяни от Социалистическа република Виетнам („Виетнам“), независимо дали са декларирани с произход от Виетнам или не.

               (9)

               Искането беше подадено от Société BIC, производител от Съюза на газови джобни механични запалки за еднократна употреба.

               (10)

               Искането съдържаше достатъчно prima facie доказателства, че първоначалните мерки се заобикалят посредством операции по комплектуване, извършвани във Виетнам.

               (11)

               От искането беше видно, че след налагането на първоначалните мерки е настъпила значителна промяна в схемите на търговия, включваща износ от КНР и Виетнам за Съюза, и че няма друга достатъчно убедителна причина или икономическо основание за такава промяна освен налагането на първоначалните мерки. Тази промяна в схемите на търговия изглежда е била свързана с извършваните във Виетнам операции по комплектуване при използване на части с произход от КНР.

               (12)

               Освен това от prima facie доказателствата беше видно, че коригиращият ефект от първоначалните мерки е намалял както в количествен, така и в ценови аспект. Доказателствата показаха по-специално, че увеличеният внос от Виетнам е осъществяван на цени под установената при първоначалното разследване цена, която не причинява вреда.

               (13)

               На последно място, искането съдържаше достатъчно prima facie доказателства, че цените на газовите джобни механични запалки за еднократна употреба, доставяни от Виетнам, са дъмпингови по отношение на установената по време на първоначалното разследване нормална стойност.

         1.3.   Започване на разследване

               (14)

               Като установи, след провеждане на консултации с Консултативния комитет, че съществуват достатъчно prima facie доказателства за започване на разследване в съответствие с член 13 от основния регламент, Комисията започна разследване по реда на Регламент (ЕС) № 548/2012 на Комисията (9) („регламентът за започване на разследване“). В съответствие с член 13, параграф 3 и член 14, параграф 5 от основния регламент Комисията, посредством регламента за започване на разследване, също така указа на митническите органи да регистрират вноса на газовите джобни механични запалки за еднократна употреба, доставяни от Виетнам, независимо дали са декларирани с произход от Виетнам или не.

         1.4.   Разследване

               (15)

               Комисията официално уведоми органите на КНР и Виетнам, производителите износители в тези държави, вносителите в Съюза, за които е известно, че са заинтересовани страни, Société BIC („жалбоподателят“), както и един производител от Съюза, който съставлява над 75 % от производството на газови джобни механични запалки за еднократна употреба в Европейския съюз, за започването на разследването.

               (16)

               Бяха изпратени въпросници на 70 производители износители в КНР и на 15 производители износители във Виетнам, известни на Комисията от искането. Изпратени бяха въпросници и на 59 вносители в Съюза, посочени в искането. На заинтересованите страни беше дадена възможност да изложат становищата си в писмен вид и да поискат да бъдат изслушани в срока, посочен в регламента за започване на разследване. Всички тези страни бяха информирани, че неоказването на съдействие би могло да доведе до прилагането на член 18 от основния регламент и констатациите да бъдат направени въз основа на наличните факти.

               (17)

               Осем от 15-те известни производители износители във Виетнам се отзоваха, като един от тях заяви, че не желае да бъде разглеждан като заинтересована страна, тъй като не произвежда продукта, обект на разследването, и не осъществява износ за Съюза.

               (18)

               Следните седем дружества представиха отговори на въпросниците и впоследствие бяха извършени посещения на място в техните обекти:

                           —

                           Viet Giai Thanh Co. Ltd, град Хошимин,

                           —

                           Hoa Hung Co. Ltd, провинция Тай Нин,

                           —

                           Trung Lai Gas Lighter Manufacture Co. Ltd, провинция Нге Ан,

                           —

                           Textion Plastic Co. Ltd, провинция Бин Дуонг,

                           —

                           Cherry Year Vietnam Lighter Manufacture Co. Ltd, провинция Тай Нин,

                           —

                           Huaxing Vietnam Manufacture Co. Ltd, провинция Тай Нин,

                           —

                           Top Field Enterprises Co. Ltd, провинция Тай Нин.

               (19)

               Нито един от известните производители износители в КНР не се отзова, нито попълни въпросника.

               (20)

               Що се отнася до вносителите, осем от тях представиха отговори на въпросниците, докато шест дружества се отзоваха и застъпиха твърдението, че не желаят да бъдат разглеждани като заинтересовани страни, тъй като не осъществяват внос в Съюза на газови джобни механични запалки за еднократна употреба от Виетнам (продукта, обект на разследването). Останалите известни дружества изобщо не се отзоваха.

               (21)

               След започването на разследването двама вносители поискаха изслушване и бяха изслушани през септември 2012 г. Вносителите също така представиха своите становища в писмен вид. В техните становища се подлагат на съмнение основанията за започване на разследването по отношение на обхвата на продукта, обемите на вноса, икономическата обосновка за промените в схемите на търговия, мотивите за искането и финансовото положение на производителя от Съюза, който е подал искането. Според двамата вносители няма достатъчно основания за започване на разследване.

               (22)

               Комисията предостави подробен отговор на становищата и даде възможност на страните за коментари. Комисията посочи причините, поради които смята, че в искането се съдържат достатъчно prima facie доказателства, обосноваващи разследването. От коментарите на двамата вносители не стана ясно, че не са били налице достатъчно prima facie доказателства, обосноваващи разследването.

         1.5.   Разследван период

               (23)

               Разследваният период (РП) обхвана периода от 1 януари 2008 г. до 31 март 2012 г. Бяха събрани данни за РП с цел да се разследва, inter alia, твърдението за промяна в схемите на търговия. По отношение на референтния период, а именно 1 април 2011 г. — 31 март 2012 г. бяха събрани по-подробни данни, за да се разследват възможното намаляване на коригиращия ефект на мерките и наличието на дъмпинг.

         2.   РЕЗУЛТАТИ ОТ РАЗСЛЕДВАНЕТО

   2.1.   Общи съображения

               (24)

               В съответствие с член 13, параграф 1 от основния регламент оценката за наличие на заобикаляне на мерките беше направена чрез последователен анализ на това дали има промяна в схемите на търговия между КНР, Виетнам и Съюза; дали тази промяна произтича от практика, процес или дейност, за които няма достатъчно основание или икономическа обосновка освен налагането на митото; дали има доказателства за вреда или за това, че коригиращият ефект от митото е намалял по отношение на цените и/или количествата на продукта, обект на разследването; както и дали има доказателства за дъмпинг по отношение на нормалните стойности, предварително установени при първоначалното разследване, ако това е било необходимо съгласно член 2 от основния регламент.

         2.2.   Разглеждан продукт и продукт, обект на разследването

               (25)

               Разглежданият продукт е определеният при първоначалното разследване, а именно: газови джобни механични запалки за еднократна употреба, понастоящем класирани в код по КН ex 9613 10 00, с произход от Китайската народна република („разглежданият продукт“).

               (26)

               Продуктът, обект на разследването, е същият като определеният в предходното съображение, но е доставян от Виетнам, независимо дали е деклариран с произход от Виетнам или не, и понастоящем е класиран в същия код по КН като разглеждания продукт („продуктът, обект на разследването“).

               (27)

               При разследването се установи, че определените по-горе газови джобни механични запалки за еднократна употреба, изнасяни от КНР за Съюза, и тези, които са доставяни от Виетнам за Съюза, имат еднакви основни физически и технически характеристики и еднакви приложения, поради което следва да се считат за сходни продукти по смисъла на член 1, параграф 4 от основния регламент.

         2.3.   Степен на съдействие и определяне на обемите на търговия

               (28)

               Както беше посочено в съображение 18, седем дружества предоставиха отговори на въпросниците. През референтния период общият обем на запалките, отчетени като продадени за Съюза съгласно посочените отговори, е представлявал над 100 % от общия обем на запалките, отчетени като внесени в Съюза според базата данни Comext на Евростат. Независимо от факта, че информацията в отговорите по отношение на обемите на продажбите беше сметната за ненадежда, както е обяснено в съображение 29 по-долу, се приема, че тя вся пак дава представа, че съдействието е голямо и че разследваните дружества са представителни.

               (29)

               По време на проверките на място в обектите на седемте виетнамски производители износители беше установено, че всички те са предоставили информация, която не може да бъде сметната за надеждна за целите на определяне на констатациите, свързани с разследването. По-специално беше установено, че седемте дружества са предоставили грешни данни за производствените си обеми, за вноса на частите за запалките и за общите продажби. Беше установено също така, че частта от дейността, свързана с продукта, обект на разследването, не е била включена в официалните счетоводни отчети, както и че някои операции по комплектуването са били изпълнени от подизпълнители, които не са били официално определени. Освен това количества от вноса на части от КРН не са били декларирани или са декларирани грешно, а част от продажбите не са били осчетоводени в дружествата. Вследствие на това не беше възможно да се установят по надежден начин по-специално общото производство и общият обем на продажбите на разглежданите дружества, нито да се съпоставят реалната продажна цена на продукта, обект на разследването, както и разходите, свързани с основните суровини за производство, като например газ, с данните, предоставени в отговорите на въпросниците.

               (30)

               С оглед на описаното в съображение 29 положение, производителите износители бяха информирани, че в съответствие с член 18 от основния регламент се предвижда констатациите и заключенията на разследването да се основават на най-добрите налични факти. Страните имаха възможност да представят коментари и да бъдат изслушани при поискване. Всяка страна получи индивидуално писмо, в което се посочват конкретните и подробните констатации, довели до заключението, че предоставените данни не могат да бъдат приети за надеждни и че не са подходящи за установяване на необходимите за разследването факти.

               (31)

               Двама производители износители не направиха никакви коментари във връзка с намерението да се приложи член 18 от основния регламент. Другите пет производители износители, включващи две отделни дружества и група от три дружества, поискаха изслушване и им беше предоставено такова през ноември 2012 г. Тези производители износители представиха своите становища и в писмен вид. Те оспориха намерението на Комисията да не вземе под внимание предоставените от тях данни и евентуалното достигане до заключение, въз основа на прилагането на най-добрите налични факти, за съществуващо заобикаляне на мерките.

               (32)

               Четирима от производителите износители не оспориха факта, че предоставената от тях информация не е пълна или надеждна, и признаха наличието на несъответствия в счетоводните им отчети, както и факта, че не всички операции са били оповестени и отчетени в счетоводните им книги. Те твърдяха обаче, че тези разлики се отнасят единствено до продажбите им на вътрешния пазар и нямат отражение върху експортните им продажби. Една страна твърди, че документите ѝ са били унищожени при пожар, което обяснява непълната налична информация. Твърдяно беше още, че количеството газ, съдържащ се в запалките, е определено грешно от Комисията, и поради това констатациите относно производствените обеми са неверни. Едно дружество застъпи твърдението, че несъответствието в потреблението на газ се обяснява с умишленото изпускане на газ през по-топлите месеци. Тези страни обаче не предоставиха никакви обосновани доказателства в подкрепа на посочените твърдения.

               (33)

               Дружествата заявиха също, че са оказали пълно съдействие и че не са укрили никаква информация във връзка с дейността си. Те признаха, че са предоставили непълни отговори, но решително отрекоха да са предоставяли невярна или подвеждаща информация. Според тях неоповестените и неподлежащите на проверка данни сами по себе си не представляват доказателство за заобикаляне на мерките и по тяхно мнение Комисията не е предоставила никакви категорични доказателства за наличието на заобикаляне.

               (34)

               Въпреки че дружествата не са предоставили пълни и точни данни за дейността си, Комисията е използвала алтернативни методи, като например потреблението на суровини, с цел да съпостави ключовите данни, предоставени в отговорите на въпросника, с предоставената и с установената на място информация. Тези алтернативни методи неизбежно са по-неточни от действителните счетоводни документи но въпреки това показаха, че предоставените данни са ненадеждни. Резултатът относно производствения обем например показа, че количествата на декларираните от дружествата продукти не съответства на тяхното потребление на суровини.

               (35)

               След направена проверка Комисията смята, че поради липсата на надеждна документация, укриването на информация, свързана с разследването, и предоставянето на невярна или подвеждаща информация данните са ненадеждни.

               (36)

               С оглед на гореизложеното констатациите по отношение на вноса в Съюза на газови джобни механични запалки за еднократна употреба от Виетнам трябваше да бъдат направени въз основа на наличните факти в съответствие с член 18, параграф 1 от основния регламент. Поради това, за да се гарантира, че неосигуряването на информация от страните няма да възпрепятства разследването, Комисията замени неподлежащите на проверка данни, предоставени от виетнамските производители, с други налични данни, като например базата данни Comext на Евростат, с цел определяне на общия обем на вноса от Виетнам в Съюза и данните за разходите, съдържащи се в искането, съответно за определяне на дела на частите от Китай (вж. съображение 50 по-долу).

               (37)

               Китайските производители износители не оказаха съдействие. Поради това констатациите по отношение на вноса на разглеждания продукт в Съюза и по отношение на износа на газови джобни механични запалки за еднократна употреба от КНР за Виетнам трябваше да бъдат направени въз основа на наличните факти в съответствие с член 18, параграф 1 от основния регламент. За установяване на общия износ от КНР за Виетнам бяха използвани статистическите данни Comtrade на ООН.

         2.4.   Промяна в схемите на търговия

               (38)

               Вносът на разглеждания продукт от КНР спада през 1991 г., когато мерките са въведени първоначално. Вносът се задържа на ниско равнище през целия период на последващите изменения и удължавания на срока на действие на мерките през 1995 г., 1999 г., 2001 г. и 2007 г.

               (39)

               Вносът на запалки от КНР в периода от 1 януари 2008 г. и 31 март 2012 г. е относително стабилен като обем с около 50 млн. бройки през 2008 г. и 2009 г., 70 млн. през 2010 г. и 60 млн. през 2011 г. и референтния период. Те представляват обаче единствено модели за многократна употреба и електронни запалки с пиезокристал, за които мерките не се прилагат.

               (40)

               Вносът на продукта, обект на разследването, от Виетнам нараства с течение на времето. Докато през 1997 г. практически не е осъществяван внос в Съюза на продукта, обект на разследването, от 2007 г. насам е регистрирано бързо нарастване на обема на вноса на продукта, обект на разследването.

               (41)

               Вносът от Виетнам през референтния период съставлява 84 % от целия внос за Съюза.

                  Внос от Виетнам за Съюза на запалки за еднократна употреба, изразен в % от целия внос

                           2008 г.

                           2009 г.

                           2010 г.

                           2011 г.

                           РП

                           Пазарен дял

                           80 %

                           84 %

                           83 %

                           84 %

                           84 %

                              Източник: статистически данни, предоставени в искането.

               (42)

               През РП части за механични запалки са изнасяни от КНР за Виетнам, който е бил най-важното местоназначение на износа на части за механични запалки от КНР. Съгласно предоставените в искането статистически данни износът на части за запалки от КНР за Виетнам е нараснал значително от 1999 г. Износът на части за запалки от КНР за Виетнам е бил под 3 % от общия износ през 1999 г., докато през 2010 г. Виетнам е на първо място като местоназначение на износа на части за запалки с дял от 26 % от вноса. В обемно изражение това съответства на увеличение на броя на запалките като завършен продукт от под 50 млн. броя до 200 млн. броя.

               (43)

               Тъй като информацията, предоставена от виетнамските производители, трябваше да не бъде взета под внимание, не можеше да се събере никаква проверима информация относно възможните равнища на действителното производство на газови джобни механични запалки за еднократна употреба.

         2.5.   Заключение относно промяната в схемите на търговия

               (44)

               Общото намаление на износа от КНР за Съюза, увеличението на износа от Виетнам за Съюза от 2007 г. насам и значителният ръст на износа на части за запалки от КНР за Виетнам от 1999 г. представляват промяна в схемите на търговия между КНР и Виетнам, от една страна, и Съюза, от друга.

         2.6.   Естество на заобикалянето на наложените мерки

               (45)

               В съответствие с член 13, параграф 1 от основния регламент промяната в схемите на търговия трябва да произтича от практика, процес или дейност, за които няма достатъчно основание или икономическа обосновка освен налагането на митото. Практиката, процесът или дейността включва, inter alia, комплектуването на части в предприятие за комплектуване в трета страна. За целта осъществяването на операции по комплектуване се определя в съответствие с член 13, параграф 2 от основния регламент.

               (46)

               Както беше посочено по-горе, липсата на надеждна документация и укриването на информация, свързана с разследването, доведе до прилагането на член 18 от основния регламент. За да се определи дали дадена операция по комплектуване във Виетнам може да се смята като заобикаляне на мерките, трябваше да се използват наличните факти.

               (47)

               Разследването установи, че има заобикаляне посредством операции по комплектуване, осъществявано от виетнамски дружества, които работят в тясно сътрудничество с дружества, регистрирани в Китай и Хонконг. Преобладаващата част от оказващите съдействие виетнамски производители са притежавани от китайски и хонконгски дружества. Също така в ръководството на виетнамските дружества са заети предимно професионалисти от Китай, които преди това са работели за производители на запалки в КНР.

               (48)

               Виетнамските производители внасят частите си за запалки от КНР чрез свързани дружества, регистрирани в Хонконг. Някои от виетнамските производители работят съгласно споразумения за преработка с възложителите от Китай и/или Хонконг. Съгласно посочените споразумения китайският възложител осигурява частите за запалките и пластмасата на виетнамската фабрика и продава запалките като завършен продукт. Дори ако няма такива споразумения за преработване, запалките, произвеждани във Виетнам, обикновено се продават на дружества от Хонконг, които отговарят за търговските отношения с вносителите от Съюза.

               (49)

               С оглед на ненадеждната информация, предоставена от виетнамските производители, не беше възможно да се установи дали са изпълнени или не критериите за процентните прагове, предвидени в член 13, параграф 2 от основния регламент. Не беше възможно да се провери дали частите за запалките с произход от КНР съставляват повече или по-малко от 60 % от общата стойност на комплектуваните запалки и дали добавената стойност на включените в комплектуването части надвишава или не 25 % от производствените разходи.

               (50)

               При липсата на надеждна информация от виетнамските производители определянето трябваше да се направи въз основа на наличните факти. От предоставената в искането информация е видно, че частите за запалки с произход от КНР съставляват между 60 и 70 % от общата стойност и че добавената стойност на включените в комплектуването части съответства на 12 % от производствените разходи. Тези стойности се основават на съпоставимите производствени разходи на производител, установен в КНР. Смята се, че съответните изчисления са достатъчно точни и отразяват разпределението на разходите във Виетнам, тъй като използваните в КНР и Виетнам части за запалки и суровини са еднакви. Евентуални корекции, за да се отчетат по-ниски разходи на местно равнище във Виетнам, биха довели до още по-голям дял на КНР от стойността на завършените запалки.

         2.7.   Липса на достатъчно основание или икономическа обосновка освен налагането на антидъмпинговото мито

               (51)

               При разследването не беше установено друго достатъчно основание или икономическа обосновка за операциите по комплектуване освен избягването на първоначалните мерки, наложени върху разглеждания продукт. Виетнамските производители твърдят, че преместването на производството е продиктувано от по-ниските разходи за работна ръка във Виетнам, но твърдението не беше надлежно обосновано. Във всички случаи общата разлика в разходите за труд не обяснява защо производството в конкретен сектор (запалки) би било преместено във Виетнам, при условие че производството в сходни сектори, включително частите за запалките например продължава в КНР.

         2.8.   Вреда или намаляване на коригиращия ефект на антидъмпинговото мито

               (52)

               Тъй като в първоначалния регламент се разглежда съществуването на вреда, обхватът на настоящото разследване включва оценка на това дали коригиращият ефект на съществуващите мита е намален по отношение на цените и/или количествата на сходния продукт.

               (53)

               За да може да се оцени дали внасяният продукт, обект на разследването, е изложил на риск коригиращия ефект на първоначалните мерки върху вноса на разглеждания продукт в количествен и в ценови аспект, беше използвана базата данни Comext на Евростат като източник на най-надеждни налични данни относно количествата и цените на вноса от Виетнам. Така определените цени бяха сравнени с равнището на цените, при което се отстранява вредата, установено за производителите от Съюза в съображение 63 от Регламент (ЕО) № 1006/95.

               (54)

               Нарастването на вноса от Виетнам за Съюза — от 0,6 % от вноса в Съюза през 1998 г. до 80 % през 2008 г. (началото на РП) и до 84 % от вноса в Съюза през референтния период (края на РП) (вж. таблицата в точка 2.4), беше сметнато за значително в количествено изражение. През същия период вносът от КНР в Съюза се свива значително — от 30 % на 10 % като дял от целия внос.

               (55)

               Сравнението на равнището на цените, при което се отстранява вредата, установено в първоначалното разследване, със среднопретеглената експортна цена на декларирания износ от Виетнам показа, че продажбите са осъществени на значително по-ниски цени. Поради това беше направено заключението, че постигането на коригиращ ефект от митото, както е определено в първоначалния регламент, е било възпрепятствано както в количествен, така и в ценови аспект.

         2.9.   Доказателства за дъмпинг

               (56)

               Накрая, в съответствие с член 13, параграфи 1 и 2 от основния регламент, Комисията разгледа дали съществуват доказателства за дъмпинг чрез сравнение на установената при първоначалното разследване нормална стойност с експортните цени от Виетнам.

               (57)

               При първоначалното разследване нормалната стойност беше установена въз основа на цените в Бразилия, която беше определена като подходяща за КНР държава аналог с пазарна икономика в посоченото разследване.

               (58)

               Експортните цени от Виетнам бяха определени въз основа на наличните факти, т.е. средната експортна цена на газови джобни механични запалки за еднократна употреба през референтния период съгласно базата данни Comext на Евростат. Използването на наличните данни се дължеше на липсата на надеждна информация от виетнамските производители по отношение на продукта, обект на разследването.

               (59)

               За да може да се извърши обективно сравнение между нормалната стойност и експортната цена, под формата на корекции бяха надлежно отчетени разликите, които влияят на цените и на тяхната сравнимост, в съответствие с член 2, параграф 10 от основния регламент. Съответно бяха направени корекции за разликите по отношение на разходите за транспорт, застраховка и опаковане. Поради липсата на надеждна информация от страна на производителите във Виетнам и КНР корекциите трябваше да бъдат направени въз основа на най-добрите налични факти. Ето защо корекциите за тези разлики бяха направени въз основа на процент, изчислен като дял от общите разходи за транспорт, застраховка и опаковане спрямо стойността на продажбите за Съюза с условия на доставка CIF, съобщена от оказалите съдействие китайски производители износители при първоначалното разследване.

               (60)

               В съответствие с член 2, параграфи 11 и 12 от основния регламент дъмпингът беше изчислен чрез сравнение на среднопретеглената нормална стойност, установена в първоначалния регламент, и съответните среднопретеглени експортни цени на декларирания износ от Виетнам през референтния период на настоящото разследване съгласно базата данни Comext, изразени като процент от CIF цената на границата на Съюза без платено мито.

               (61)

               Сравнението на среднопретеглената нормална стойност със среднопретеглената експортна цена след корекциите, посочени в съображение 59 по-горе, показа наличието на значителен дъмпинг.

         2.10.   Коментари във връзка с разгласяването

               (62)

               След разгласяването група от заинтересовани страни, включваща виетнамски производители и вносители от Съюза, макар че не признаха, че са пряко засегнати от мерките, направиха коментари относно констатациите от разследването. Те изразиха отново твърдението, че никаква подвеждаща информация не е предоставена умишлено, че Комисията не е открила категорични доказателства за заобикалянето на мерките и че няма да се постигне коригиращ ефект при налагане на мерките с обратно действие, което също се потвърждавало от факта, че срокът на първоначалните мерки срещу КНР не е удължен. Съгласно тези страни непродължаването на срока на първоначалните мерки срещу КНР се основава на констатации, свързани със същия период от време като периода, за който е направено заключението, че практиките по заобикалянето възпрепятстват коригиращия ефект на първоначалните мерки. Най-накрая, те оспориха и предвидения ефект, както и интереса за Съюза, ако обхватът на мерките, преустановени през декември 2012 г., бъде разширен. Според тях разширяването на обхвата на мерките не би донесло ползи за промишлеността на Съюза и единствено би ощетило вносителите от Съюза.

               (63)

               При представяне и приемане на валидно искане за започване на разследване във връзка със заобикаляне на антидъмпингови мерки Комисията има правното задължение да проведе задълбочено разследване и да предприеме целесъобразни действия, ако това е обосновано. В настоящия случай беше установено, че са спазени всички условия по член 13 от основния регламент с цел определяне дали се осъществява заобикаляне на мерките. Поради това обхватът на мерките трябваше да бъде разширен по целесъобразен начин към вноса от Виетнам.

               (64)

               При оценката дали практиките на заобикаляне намаляват коригиращия ефект от първоначалните мерки Комисията трябва да направи своя анализ въз основа на тенденциите след налагането на мерките и да вземе предвид констатациите от първоначалното разследване, въз основа на което е установен коригиращият ефект. Обратно на това, оценката дали е необходимо да се започне преразглеждане с оглед изтичане на срока на мерките се основава върху вероятността от продължаване или повторно възникване на дъмпинга и вредата в бъдеще въз основа на констатации, свързани с различен период от време. Поради това, обратно на твърденията на заинтересованите страни, двете констатации не се отнасят до един и същ период от време. Що се отнася до твърдението, че единствено вносителите от Съюза биха били ощетени и че нямало да има ползи за промишлеността на Съюза, интересът за Съюза от налагането на мерките беше потвърден при първоначалното разследване. В съответствие с член 13 от основния регламент разширяването на обхвата на коригиращия ефект от първоначалните мерки срещу заобикалянето в това отношение е оправдано, докато са в сила първоначалните мерки. Целта на разширяването на обхвата на мерките във всички случаи не е да се ощетят страните, а да се коригира изопачаващият ефект, оказван от заобикалящия мерките дъмпингов внос от Виетнам върху пазара на Съюза, чрез въвеждане на условия на равнопоставеност по отношение на цените и количествата на този внос. Във всеки случай предполагаемото влияние на мерките единствено върху вносителите не е подкрепено от никакви доказателства или анализ.

               (65)

               Друга заинтересована страна, вносител, направи коментари относно разследването, като твърдеше, че не е била информирана относно започването на разследване във връзка със заобикаляне на антидъмпингови мерки. В това отношение трябва да се отбележи, че посочената страна не е била известна на Комисията преди започване на разследването и че известието за започване на разследване стана обществено достояние с публикуването му в Официален вестник.

               (66)

               Друг вносител реагира, като съобщи, че в рамките на шест месеца ще предостави доказателства, които показват, че при осъществявания от него внос на запалки няма заобикаляне на мерките. Комисията отбелязва, че всички заинтересовани страни са били приканени в известието за започване на разследване да предоставят доказателства по време на разследването (вж. по-специално съображения 10, 19 и 20, както и член 3, параграф 2 от Регламент (ЕС) № 548/2012). Комисията трябва да приключи разследването в рамките на законоустановения срок от 9 месеца и поради това не може да изчака допълнителни изявления на този етап.

         3.   МЕРКИ

               (67)

               С оглед на гореизложеното се стигна до заключението, че окончателното антидъмпингово мито, наложено върху вноса на газови джобни механични запалки за еднократна употреба с произход от КНР, е било заобикаляно чрез операции по комплектуване във Виетнам по смисъла на член 13, параграфи 1 и 2 от основния регламент.

               (68)

               В съответствие с член 13, параграф 1, първото изречение от основния регламент обхватът на първоначалните мерки, наложени върху вноса на разглеждания продукт, следва да бъде разширен към вноса на продукта, обект на разследването, т.е. същият продукт, но доставян от Виетнам, независимо дали е деклариран с произход от Виетнам или не.

               (69)

               С оглед на неоказването на съдействие при настоящото разследване мерките, чийто обхват следва да се разшири, следва да са мерките, установени в член 1, параграф 2 от Регламент (ЕО) № 1458/2007, т.е. окончателно антидъмпингово мито от 0,065 EUR за запалка.

               (70)

               В съответствие с член 13, параграф 3 и член 14, параграф 5 от основния регламент, в които се предвижда мерките с разширен обхват да бъдат прилагани към вноса, влязъл на територията на Съюза при режима на регистрация, въведен с регламента за започване на разследване, следва да бъде събрано мито върху регистрирания внос на газови джобни механични запалки за еднократна употреба, доставяни от Виетнам. Като се има предвид, че първоначалните мерки са изтекли на 13 декември 2012 г. и регистрационният режим е бил прекратен на същия ден, събирането на мито е приложимо само до тази дата.

         4.   ИСКАНИЯ ЗА ОСВОБОЖДАВАНЕ

               (71)

               Седемте дружества във Виетнам, които предоставиха отговори на въпросника, поискаха да бъдат освободени от евентуалните мерки с разширен обхват в съответствие с член 13, параграф 4 от основния регламент.

               (72)

               За всичките седем дружества беше установено, че са предоставили невярна или подвеждаща информация. В съответствие с член 18, параграф 4 от основния регламент тези дружества бяха информирани за намерението предоставената от тях информация да не бъде взета под внимание и им беше даден срок, в който да представят допълнителни разяснения.

               (73)

               Допълнителните разяснения, предоставени от тези дружества, не бяха от такова естество, че да доведат до промяна в заключението. Поради това в съответствие с член 18, параграф 1 от основния регламент констатациите по отношение на тези дружества се основаваха на наличните факти.

               (74)

               Като се вземе предвид естеството на невярната и/или подвеждащата информация, както беше посочено по-горе, в съответствие с член 13, параграф 4 от основния регламент исканото от страна на тези седем дружества освобождаване от митото не беше предоставено.

         5.   РАЗГЛАСЯВАНЕ

               (75)

               Всички заинтересовани страни бяха информирани за основните факти и съображения, довели до изложените по-горе заключения, и бяха поканени да представят коментари. Представените от страните устни и писмени коментари бяха разгледани. Никой от представените аргументи не даде основание за изменение на окончателните констатации,

         ПРИЕ НАСТОЯЩИЯ РЕГЛАМЕНТ:
   Член 1
   1.   Обхватът на окончателното антидъмпингово мито, наложено с член 1, параграф 2 от Регламент (ЕО) № 1458/2007 върху вноса на газови джобни механични запалки за еднократна употреба с произход от Китайската народна република, се разширява по обхват към вноса на газови джобни механични запалки за еднократна употреба, доставяни от Виетнам, независимо дали са декларирани с произход от Виетнам или не, понастоящем класирани в код по КН ex 9613 10 00.
   2.   Митото, чийто обхват е разширен с параграф 1 от настоящия член, се събира върху регистрирания съгласно член 2 от Регламент (ЕС) № 548/2012 и член 13, параграф 3 и член 14, параграф 5 от Регламент (ЕО) № 1225/2009 внос, доставян от Виетнам от 27 юни 2012 г. до 13 декември 2012 г., независимо дали е деклариран с произход от Виетнам или не.
   3.   Прилагат се действащите разпоредби относно митата, освен ако не е посочено друго.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 март 2013 година.

            За Съвета

            Председател

         S. COVENEY

      (1)  ОВ L 343, 22.12.2009 г., стр. 51.

      (2)  ОВ L 326, 28.11.1991 г., стр. 1.

      (3)  ОВ L 101, 4.5.1995 г., стр. 38.

      (4)  ОВ L 22, 29.1.1999 г., стр. 1.

      (5)  ОВ L 248, 18.9.2001 г., стр. 1.

      (6)  ОВ L 326, 12.12.2007 г., стр. 1.

      (7)  ОВ C 382, 12.12.2012 г., стр. 12.

      (8)  ОВ L 340, 13.12.2012 г., стр. 37.

      (9)  ОВ L 165, 26.6.2012 г., стр. 37.


title: Регламент за изпълнение (ЕС) 2016/1930 на Комисията от 4 ноември 2016 година за одобряване на хлорокрезол като съществуващо активно вещество за употреба в биоциди от продуктови типове 1, 2, 3, 6 и 9 (Текст от значение за ЕИП )

text:
               5.11.2016

               BG

               Официален вестник на Европейския съюз

               L 299/29

         РЕГЛАМЕНТ ЗА ИЗПЪЛНЕНИЕ (ЕС) 2016/1930 НА КОМИСИЯТА
   от 4 ноември 2016 година
   за одобряване на хлорокрезол като съществуващо активно вещество за употреба в биоциди от продуктови типове 1, 2, 3, 6 и 9
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, трета алинея от него,
   като има предвид, че:

               (1)

               С Делегиран регламент (ЕС) № 1062/2014 на Комисията (2) е установен списък на съществуващите активни вещества, които да бъдат оценени с оглед на евентуалното им одобряване за употреба в биоциди. Този списък включва веществото хлорокрезол.

               (2)

               На хлорокрезол е направена оценка за употреба в продукти от продуктов тип 1 — хигиена на човека, продуктов тип 2 — дезинфектанти и алгициди, които не са предназначени за пряка употреба върху хора или животни, продуктов тип 3 — ветеринарна хигиена, продуктов тип 6 — консерванти за продукти по време на съхранение, и продуктов тип 9 — консерванти за влакна, кожа, гума и полимеризирани материали, както са описани в приложение V към Регламент (ЕС) № 528/2012.

               (3)

               За оценяващ компетентен орган беше определена Франция и на 8 октомври 2013 г., 15 ноември 2013 г. и 18 декември 2013 г. тя представи докладите за оценка заедно с препоръките си.

               (4)

               В съответствие с член 7, параграф 2 от Делегиран регламент (ЕС) № 1062/2014 на 13 април 2016 г. Комитетът по биоцидите изготви становищата на Европейската агенция по химикали, като взе предвид заключенията на оценяващия компетентен орган.

               (5)

               Съгласно тези становища може да се очаква, че биоцидите от продуктови типове 1, 2, 3, 6 и 9, които съдържат хлорокрезол, отговарят на изискванията на член 19, параграф 1, буква б) от Регламент (ЕС) № 528/2012, при условие че са спазени определени спецификации и условия, свързани с тяхната употреба.

               (6)

               Следователно е целесъобразно хлорокрезол да бъде одобрен за употреба в биоциди от продуктови типове 1, 2, 3, 6 и 9 при спазване на определени спецификации и условия.

               (7)

               Преди одобряването на дадено активно вещество следва да се осигури разумен срок, за да се даде възможност на заинтересованите страни да предприемат мерките за подготовка, необходими за спазването на новите изисквания.

               (8)

               Мерките, предвидени в настоящия регламент, са в съответствие със становището на Постоянния комитет по биоцидите,

         ПРИЕ НАСТОЯЩИЯ РЕГЛАМЕНТ:
   Член 1
   Хлорокрезол се одобрява като активно вещество за употреба в биоциди от продуктови типове 1, 2, 3, 6 и 9 при спазване на спецификациите и условията, посочени в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 ноември 2016 година.

            За Комисията

            Председател

         Jean-Claude JUNCKER

      (1)  ОВ L 167, 27.6.2012 г., стр. 1.

      (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).

      ПРИЛОЖЕНИЕ

                  Общоприето наименование

                  Наименование по IUPAC
                  Идентификационни номера

                  Минимална степен на чистота на активното вещество (1)

                  Дата на одобрението

                  Дата на изтичане на одобрението

                  Продуктов тип

                  Специални условия

                  Хлорокрезол

                  Наименование по IUPAC:
                  4-хлоро-3-метилфенол
                  ЕО №: 200-431-6
                  CAS №: 59-50-7

                  99,8 % тегловни

                  1 май 2018 г.

                  30 април 2028 г.

                  1

                  Разрешенията за биоциди се издават, ако е изпълнено следното условие:
                  В оценката на продукта трябва да се обърне особено внимание на експозициите, рисковете и ефикасността, свързани с всякакъв вид употреба, обхванат от заявление за издаване на разрешение, но неразгледан в оценката на риска на активното вещество на равнището на Съюза.

                  2

                  Разрешенията за биоциди се издават, ако са изпълнени следните условия:

                              1)

                              В оценката на продукта трябва да се обърне особено внимание на експозициите, рисковете и ефикасността, свързани с всякакъв вид употреба, обхванат от заявление за издаване на разрешение, но неразгледан в оценката на риска на активното вещество на равнището на Съюза.

                              2)

                              Предвид установените рискове за оценените видове употреба, в оценката на продукта трябва да се обърне особено внимание на:

                                          а)

                                          потребителите в съответната промишленост и професионалните потребители;

                                          б)

                                          децата (за продукти, използвани в частни и институционални зони).

                  3

                  Разрешенията за биоциди се издават, ако са изпълнени следните условия:

                              1)

                              В оценката на продукта трябва да се обърне особено внимание на експозициите, рисковете и ефикасността, свързани с всякакъв вид употреба, обхванат от заявление за издаване на разрешение, но неразгледан в оценката на риска на активното вещество на равнището на Съюза.

                              2)

                              Предвид установените рискове за оценените видове употреба, в оценката на продукта трябва да се обърне особено внимание на:

                                          а)

                                          професионалните потребители;

                                          б)

                                          почвата.

                              3)

                              За продукти, които могат да доведат до наличието на остатъчни вещества в храни или фуражи, се проверява необходимостта от определяне на нови или изменяне на съществуващите максимално допустими граници на остатъчните вещества (МДГОВ) в съответствие с Регламент (ЕО) № 470/2009 на Европейския парламент и на Съвета (2) или Регламент (ЕО) № 396/2005 на Европейския парламент и на Съвета (3), като се предприемат всички подходящи мерки за ограничаване на риска, за да се гарантира, че приложимите МДГОВ няма да бъдат превишени.

                  6

                  Разрешенията за биоциди се издават, ако са изпълнени следните условия:

                              1)

                              В оценката на продукта трябва да се обърне особено внимание на експозициите, рисковете и ефикасността, свързани с всякакъв вид употреба, обхванат от заявление за издаване на разрешение, но неразгледан в оценката на риска на активното вещество на равнището на Съюза.

                              2)

                              Предвид установените рискове за оценените видове употреба, в оценката на продукта трябва да се обърне особено внимание на:

                                          а)

                                          професионалните потребители по време на формулирането на продукта за консервиране и по време на прилагането на консервирания продукт при производството на хартия;

                                          б)

                                          кърмачета, които пълзят върху почистена с консервирания продукт повърхност.

                  9

                  Разрешенията за биоциди се издават, ако са изпълнени следните условия:

                              1)

                              В оценката на продукта трябва да се обърне особено внимание на експозициите, рисковете и ефикасността, свързани с всякакъв вид употреба, обхванат от заявление за издаване на разрешение, но неразгледан в оценката на риска на активното вещество на равнището на Съюза.

                              2)

                              Предвид установените рискове за оценените видове употреба, в оценката на продукта трябва да се обърне особено внимание на професионалните потребители.

         (1)  Посочената в тази графа чистота е минималната степен на чистота на активното вещество, оценено в съответствие с член 89, параграф 1 от Регламент (ЕС) № 528/2012. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.

         (2)  Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (ОВ L 152, 16.6.2009 г., стр. 11).

         (3)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).